Марыне пасля працяглай бальнічнай эпапеі было даволі цяжка аднавіць адносіны з дзецьмі, вельмі ж бестурботнымі здаваліся яны рана пасталеўшай дзяўчынцы. Выдатная памяць дазволіла ёй узбагаціць лексікон медыцынскімі тэрмінамі, таму здавалася, што можна амаль на роўных абмяркоўваць з людзьмі ў белых халатах асаблівасці захворванняў, дыягназы, спосабы лячэння. Многія яе ўяўленні былі недакладнымі, аднак нейкія моманты яна зразумела выключна правільна. Напрыклад, тое, што галоўны орган у арганізме – сэрца, якое выконвае ролю рухавіка. Такім чынам, ужо з сямі гадоў цвёрда ўпэўнілася – стане медыкам, і не якім-небудзь, а менавіта кардыёлагам. Матывацыя была і застаецца адзінай і ярка акрэсленай – хоча дапамагаць людзям развітвацца з хваробамі.